CELEX: 52020PC0198
Language: lv
Date: 2020-05-08
Title: Priekšlikums PADOMES LĒMUMS, ar ko Direktīvas (ES) 2017/2455 un (ES) 2019/1995 groza attiecībā uz transponēšanas un piemērošanas datumiem sakarā ar Covid-19 krīzes sākšanos

EIROPAS KOMISIJA
            Briselē, 8.5.2020
            COM(2020) 198 final
            2020/0082(CNS)
            Priekšlikums
            PADOMES LĒMUMS,
            ar ko Direktīvas (ES) 2017/2455 un (ES) 2019/1995 groza attiecībā uz transponēšanas un piemērošanas datumiem sakarā ar Covid-19 krīzes sākšanos
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padome 2017. gada 5. decembrī pieņēma Direktīvu (ES) 2017/2455
                  1
                (“PVN e-komercijas direktīva”), ar ko groza Direktīvu 2006/112/EK
                  2
                (“PVN direktīva”) un Direktīvu 2009/132/EK
                  3
                attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā.
            
            
               Padome 2019. gada 21. novembrī pieņēma Direktīvu (ES) 2019/1995
                  4
                (“otrā PVN e-komercijas direktīva”), ar ko groza PVN direktīvu attiecībā uz noteikumiem par preču tālpārdošanu un konkrētām preču piegādēm iekšzemē.
            
            
               Tika noteikts, ka šī visaptverošā tiesību aktu kopuma par PVN modernizāciju uzņēmumu pārrobežu e-komercijas darījumiem ar patērētājiem (B2C) (“PVN e-komercijas pakete”) piemērošanas datums ir 2021. gada 1. janvāris, tādējādi dodot dalībvalstīm pietiekami daudz laika pielāgot savus tiesību aktus un IT sistēmas. 
            
            
               Komisija 2020. gada 14. februārī iepazīstināja ar pašreizējo stāvokli attiecībā uz dalībvalstu gatavību, un lielākā daļa dalībvalstu apstiprināja, ka tās spēs piemērot noteikumus noteiktajā termiņā. Divas dalībvalstis pauda bažas un lūdza atlikt piemērošanu uz vienu gadu vai ilgāk. Komisija piedāvāja palīdzību tām dalībvalstīm, kuras saskaras ar grūtībām, lai palīdzētu tām pārvarēt šos šķēršļus, un joprojām bija pārliecināta, ka dalībvalstis būs gatavas līdz 2021. gada 1. janvārim. 
            
            
               Tomēr, ņemot vērā neparedzēto Covid-19 krīzes sākšanos un tās lielo ietekmi, dalībvalstīm bija jānovirza prioritātes un jāpārdala resursi no PVN e-komercijas paketes īstenošanas uz šīs pandēmijas apkarošanu. Tāpēc citas dalībvalstis vairs nevar garantēt, ka līdz 2021. gada 1. janvārim varēs pabeigt sagatavošanas darbu, lai piemērotu jaunos noteikumus, tajā skaitā iepriekšminēto direktīvu savlaicīgu transponēšanu valsts tiesību aktos. Pastāv nopietns risks, ka IT sistēma valsts līmenī, kas nepieciešama, lai īstenotu PVN e-komercijas direktīvās paredzētos noteikumus, aizkavēsies un tādējādi apdraud vairāku dalībvalstu gatavību piemērot jaunos noteikumus no 2021. gada 1. janvāra. Līdzīgas bažas pauda galvenie ekonomikas dalībnieki, jo īpaši pasta un kurjerpasta operatori, kuri mudināja Komisiju atlikt PVN e-komercijas paketes piemērošanas datumu par 6 mēnešiem sakarā ar Covid-19 krīzi. 
            
            
               Komisija 2020. gada 24. aprīlī rīkoja sanāksmi ar dalībvalstīm, lai novērtētu to gatavību piemērot jaunos noteikumus no 2021. gada 1. janvāra. Lielākā daļa dalībvalstu joprojām apstiprināja gatavību tos piemērot laikus, bet uzsvēra, ka noteikumi par PVN e-komercijas paketes darbību ir balstīti uz principu, ka visām dalībvalstīm būtu jāspēj tie piemērot pareizi, un tāpēc tās būtu gatavas atbalstīt atlikšanu, kas nepārsniedz 6 mēnešus. 
            
            
               Ņemot vērā iepriekš minēto, šā priekšlikuma mērķis ir par sešiem mēnešiem atlikt Padomes Direktīvā (ES) 2017/2455 un Padomes Direktīvā (ES) 2019/1995 izklāstīto grozījumu 2021. gada 1. janvāra piemērošanas datumu. Tādējādi jaunais piemērošanas datums ir 2021. gada 1. jūlijs. Atlikšana par sešiem mēnešiem tiek ierosināta, jo aizkavēšanai vajadzētu būt pēc iespējas īsākai, lai līdz minimumam samazinātu papildu budžeta zaudējumus dalībvalstīm.
            
            
               •Atbilstība spēkā esošajiem noteikumiem konkrētajā politikas jomā
            
            
               Šā priekšlikuma vispārīgais mērķis ir iekšējā tirgus sekmīga darbība, ES saimnieciskās darbības konkurētspēja un nepieciešamība nodrošināt faktisku nodokļu uzlikšanu digitālajai ekonomikai. PVN e-komercijas pakete ir saskaņā ar nākotnē PVN jomā piemērojamo galamērķa principu, kā noteikts nesenajā PVN rīcības plānā, kas saņēmis Padomes atbalstu
                  5
               . 
            
            
               Papildus PVN rīcības plānam šī PVN e-komercijas pakete ir noteikta par galveno iniciatīvu Digitālā vienotā tirgus stratēģijā
                  6
                (DVT stratēģija), kā arī Vienotā tirgus stratēģijā
                  7
                un E-pārvaldes rīcības plānā
                  8
               . 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma pamatā ir Līguma par Eiropas Savienības darbību (LESD) 113. pants. Minētajā pantā paredzēts, ka Padome saskaņā ar īpašu likumdošanas procedūru pēc apspriešanās ar Eiropas Parlamentu un Eiropas Ekonomikas un sociālo lietu komiteju, ar vienprātīgu lēmumu pieņem noteikumus par dalībvalstu noteikumu saskaņošanu netiešo nodokļu jomā.
               
            
            
               •Subsidiaritāte (neekskluzīvas kompetences gadījumā) 
            
            
               Ar šo priekšlikumu tiek atlikts to PVN e-komercijas direktīvu 2021. gada 1. janvāra piemērošanas datums, kuras Padome pieņēma 2017. gada decembrī un 2019. gada novembrī un kuras visām dalībvalstīm jātransponē valsts tiesību aktos līdz 2020. gada 31. decembrim. Šis priekšlikums ir sagatavots, reaģējot uz Covid-19 krīzes sākšanos, kas dalībvalstīm rada problēmas valsts līmenī, lai risinātu pašreizējo ārkārtas situāciju, un kas dažām no tām rada grūtības garantēt nepieciešamo izmaiņu savlaicīgu īstenošanu savās valsts IT sistēmās. Noteikumi par PVN e-komercijas paketes darbību ir balstīti uz principu, ka visām dalībvalstīm būtu jāspēj tie pareizi piemērot.
            
            
               Tā kā PVN ir nodoklis, kas saskaņots ES līmenī, dalībvalstis pašas nevar noteikt atšķirīgus noteikumus. Tāpēc jebkurai iniciatīvai grozīt PVN noteikumus e-komercijai, tajā skaitā mainīt piemērošanas datumu, ir nepieciešams Komisijas priekšlikums grozīt PVN direktīvu, un to nevar panākt ar vienpusēju rīcību valsts līmenī.
            
         
         
            
               
                  Tādēļ šis priekšlikums atbilst subsidiaritātes principam.
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu, proti, tas paredz tikai tos pasākumus, kas ir nepieciešami Līgumu mērķu — un jo īpaši, netraucētas vienotā tirgus darbības — sasniegšanai. Tāpat kā attiecībā uz subsidiaritātes pārbaudi, dalībvalstīm nav iespējams risināt jautājumus bez priekšlikuma grozīt PVN e-komercijas direktīvu piemērošanas datumus.
               
            
            
               •Juridiskā instrumenta izvēle
            
            
               
                  Ar šo priekšlikumu groza Padomes Direktīvu (ES) 2017/2455 un Padomes Direktīvu (ES) 2019/1995. Šim nolūkam ir izvēlēts Padomes lēmums, jo vienīgais izdarītais grozījums ir transponēšanas un piemērošanas datumu atlikšana. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Vairākas dalībvalstis, kā arī pasta un kurjerpasta operatori ir sazinājušies ar Komisiju, uzsverot, ka būs ļoti maz ticams, ka to IT sistēmas līdz 2021. gada 1. janvārim būs gatavas un darbspējīgas PVN e-komercijas paketes piemērošanai un īstenošanai sakarā ar Covid-19 krīzes sākšanos. 
               
            
            
               Komisija 2020. gada 24. aprīlī rīkoja sanāksmi ar dalībvalstīm, lai novērtētu to gatavību piemērot jaunos noteikumus no 2021. gada 1. janvāra. Lielākā daļa dalībvalstu joprojām apstiprināja gatavību tos piemērot laikus, bet uzsvēra, ka noteikumi par PVN e-komercijas paketes darbību ir balstīti uz principu, ka visām dalībvalstīm būtu jāspēj tie piemērot pareizi, un tāpēc tās būtu gatavas atbalstīt atlikšanu, kas nepārsniedz 6 mēnešus. 
            
            
               •Ietekmes novērtējums
            
            
               Attiecībā uz priekšlikumu, kura dēļ tika pieņemta PVN e-komercijas direktīva, tika veikts ietekmes novērtējums
                  9
               . Ar šo priekšlikumu tikai groza Direktīvā (ES) 2017/2455 un Direktīvā (ES) 2019/1995 izklāstīto grozījumu piemērošanas datumus sakarā ar Covid-19 krīzes sākšanos.
            
            
               •Normatīvā atbilstība un vienkāršošana
            
            
               Šā priekšlikuma galvenais mērķis ir par sešiem mēnešiem atlikt PVN e-komercijas paketes piemērošanas datumu sakarā ar Covid-19 krīzes sākšanos.
            
            
               Ar priekšlikumu netiek mainīta noteikumu būtība, bet tikai par sešiem mēnešiem tiek atlikts to piemērošanas datums.
            
            
               4.IETEKME UZ BUDŽETU
            
            
               
                  Šis priekšlikums ir daļa no projekta atlikt PVN e-komercijas paketes piemērošanas datumu. 
               
               
                  Jau pieņemtās PVN e-komercijas paketes ietekme uz budžetu kopumā ir sīki izklāstīta Padomes Direktīvas 2017/2455 priekšlikuma paskaidrojuma rakstā, dokuments COM(2016)757 final
                     10
                  .
               
               
                  Ja PVN e-komercijas pakete netiks sekmīgi īstenota, dalībvalstu budžeta zaudējumi tiek lēsti aptuveni 5–7 miljardu EUR apmērā gadā. Tādējādi 6 mēnešu kavēšanās radītu zaudējumus aptuveni 2,5–3,5 miljardu EUR apmērā. Tomēr, ja dalībvalstis un uzņēmumi nav gatavi piemērot jaunos PVN e-komercijas noteikumus, risks, ka sistēma nedarbosies pienācīgi, varētu radīt gandrīz tādus pašus zaudējumus.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
         
         
            
               
                  Īstenošanu pārraudzīs Administratīvās sadarbības pastāvīgā komiteja (SCAC), ko atbalsta tās IT apakškomiteja, Informācijas tehnoloģiju pastāvīgā komiteja (SCIT). 
               
            
            
               •Detalizēts konkrētu priekšlikuma noteikumu skaidrojums
            
            
               Šis priekšlikums attiecas tikai uz datumu, no kura sāk piemērot jau pieņemto PVN e-komercijas paketes tiesisko regulējumu, kas izklāstīts PVN direktīvā. Piemērošanas datumu atliek par sešiem mēnešiem. Tas nozīmē, ka noteikumus piemēro no 2021. gada 1. jūlija, nevis no 2021. gada 1. janvāra. Līdz ar to dalībvalstis pieņem un publicē savus transponēšanas pasākumus līdz 2021. gada 30. jūnijam, nevis līdz 2020. gada 31. decembrim.
            
            
               Šā priekšlikuma iemesls ir Covid-19 krīzes sākšanās, kas liek dalībvalstīm nekavējoties reaģēt un steidzami pieņemt pasākumus valsts līmenī, lai mazinātu tās ietekmi uz uzņēmumiem un iedzīvotājiem kopumā. Sakarā ar šiem nepieredzētiem ārkārtas apstākļiem vairākas dalībvalstis nevar garantēt, ka līdz 2021. gada 1. janvārim tiks ievērots termiņš PVN e-komercijas paketes nepieciešamo noteikumu transponēšanai un īstenošanai valsts līmenī.
            
            
               2020/0082 (CNS)
            
            
               Priekšlikums
            
            
               PADOMES LĒMUMS,
            
            
               ar ko Direktīvas (ES) 2017/2455 un (ES) 2019/1995 groza attiecībā uz transponēšanas un piemērošanas datumiem sakarā ar Covid-19 krīzes sākšanos
               
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 113. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem, 
            
            
               ņemot vērā Eiropas Parlamenta atzinumu
                  11
               , 
            
            
               ņemot vērā Eiropas Ekonomikas un sociālo lietu komitejas atzinumu
                  12
               , 
            
            
               saskaņā ar īpašu likumdošanas procedūru, 
            
            
               tā kā:
            
            
               (1)Padomes Direktīva 2006/112/EK
                  13
               , kas grozīta ar Padomes Direktīvu (ES) 2017/2455
                  14
                un Padomes Direktīvu (ES) 2019/1995
                  15
               , nosaka tiesisko regulējumu tiesību aktu kopumam par pievienotās vērtības nodokļa (PVN) modernizāciju uzņēmumu pārrobežu e-komercijas darījumiem ar patērētājiem (B2C). Lielākā daļa no šiem jaunajiem noteikumiem jāpiemēro no 2021. gada 1. janvāra.
            
            
               (2)Pasaules Veselības organizācija (PVO) 2020. gada 30. janvārī paziņoja, ka Covid-19 uzliesmojums ir starptautiska mēroga ārkārtas situācija sabiedrības veselības jomā. 2020. gada 11. martā PVO pasludināja Covid-19 uzliesmojumu par pandēmiju. Covid-19 ir izraisījis inficēšanos visās dalībvalstīs. Ņemot vērā gadījumu skaita satraucošo pieaugumu un to, ka trūkst efektīvu līdzekļu, kas nekavējoties pieejami Covid-19 uzliesmojuma novēršanai, daudzas dalībvalstis ir izsludinājušas valsts ārkārtas stāvokli. 
            
            
               (3)Covid-19 krīzes sākšanās ir nepieredzēta un neparedzama ārkārtas situācija, kas nopietni skar visas dalībvalstis un liek tām nekavējoties rīkoties valsts līmenī, lai prioritārā kārtā risinātu pašreizējo krīzi, pārdalot resursus citiem jautājumiem. Sakarā ar šo krīzi vairākas dalībvalstis saskaras ar grūtībām līdz 2020. gada 31. decembrim pabeigt tādu IT sistēmu izstrādi, kas vajadzīgas Direktīvās (ES) 2017/2455 un (ES) 2019/1995 paredzēto noteikumu piemērošanai, un piemērot tos no 2021. gada 1. janvāra. Tādēļ dažas dalībvalstis, kā arī pasta un kurjerpasta operatori ir lūguši atlikt Direktīvu (ES) 2017/2455 un (ES) 2019/1995 piemērošanas datumus. 
            
            
               (4)Ņemot vērā problēmas, ar kurām dalībvalstis saskaras, risinot Covid-19 krīzi, un jauno noteikumu pamatā esošo principu, ka visām dalībvalstīm ir jāatjaunina savas IT sistēmas, lai varētu piemērot Direktīvās (ES) 2017/2455 un (ES) 2019/1995 paredzētos noteikumus, tādējādi nodrošinot informācijas un maksājumu apkopošanu un nosūtīšanu mainītajos režīmos, minēto direktīvu transponēšanas un piemērošanas datumi ir jāatliek par sešiem mēnešiem. Atlikšana par sešiem mēnešiem ir atbilstīga, jo aizkavēšanai vajadzētu būt pēc iespējas īsākai, lai līdz minimumam samazinātu papildu budžeta zaudējumus dalībvalstīm.
            
         
         
            
               (5)Tādēļ Direktīvas (ES) 2017/2455 un (ES) 2019/1995 būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
            
               1. pants 
                  Grozījumi Direktīvā (ES) 2017/2455
            
            
            
               Direktīvu (ES) 2017/2455 groza šādi:
            
            
               (1)direktīvas 2. pantu groza šādi:
            
            
               (a)virsrakstu aizstāj ar šādu:
            
            
                “Direktīvas 2006/112/EK grozījumi, ko piemēro no 2021. gada 1. jūlija”;
            
            
               (b)panta ievadteikumu aizstāj ar šādu:
            
            
            
               “No 2021. gada 1. jūlija Direktīvu 2006/112/EK groza šādi:”;
            
            
            
               (2)direktīvas 3. pantu aizstāj ar šādu:
            
            
               “3. pants
                  Grozījums Direktīvā 2009/132/EK
            
            
               No 2021. gada 1. jūlija Direktīvā 2009/132/EK svītro IV sadaļu.”;
            
            
            
               (3)direktīvas 4. panta 1. punktu groza šādi:
            
            
               (a)punkta otro daļu aizstāj ar šādu:
            
            
               “Dalībvalstis vēlākais līdz 2021. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas 2. un 3. panta prasības. Tās nekavējoties dara Komisijai zināmu minēto noteikumu tekstu.”;
            
            
               (b)punkta ceturto daļu aizstāj ar šādu:
            
         
         
            
               “Tās, vēlākais, no 2021. gada 1. jūlija piemēro noteikumus, kas vajadzīgi, lai izpildītu šīs direktīvas 2. un 3. panta prasības.”.
            
            
            
               2. pants 
                  Grozījumi Direktīvā (ES) 2019/1995
            
            
               Direktīvas (ES) 2019/1995 2. panta 1. punkta pirmo un otro daļu aizstāj ar šādām:
            
            
               “Dalībvalstis vēlākais līdz 2021. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.
            
            
               Tās piemēro minētos noteikumus no 2021. gada 1. jūlija.”.
            
            
            
               3. pants 
                  Stāšanās spēkā
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               4. pants 
                  Adresāti
            
            
               Šis lēmums ir adresēts dalībvalstīm.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Padomes Direktīva (ES) 2017/2455 (2017. gada 5. decembris), ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (OV L 348, 29.12.2017., 7. lpp.).
               
               
                  
                     (2)
                  
                        Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
               
               
                  
                     (3)
                  
                        Padomes Direktīva 2009/132/EK (2009. gada 19. oktobris), kas nosaka Direktīvas 2006/112/EK 143. panta b) un c) punkta darbības jomu attiecībā uz atbrīvošanu no pievienotās vērtības nodokļa sakarā ar noteiktu preču galīgo importu (OV L 292, 10.11. 2009., 5. lpp.). 
               
               
                  
                     (4)
                  
                        Padomes Direktīva (ES) 2019/1995 (2019. gada 21. novembris), ar ko attiecībā uz noteikumiem par preču tālpārdošanu un konkrētām preču piegādēm iekšzemē groza Direktīvu 2006/112/EK (OV L 310, 2.12.2019., 1.–5. lpp.).
               
               
                  
                     (5)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan/
                   
               
               
                  
                     (6)
                  
                        COM(2015) 192 final.
               
               
                  
                     (7)
                  
                        COM(2015) 550 final.
               
               
                  
                     (8)
                  
                        COM(2016) 179 final.
               
               
                  
                     (9)
                  
                        KOMISIJAS DIENESTU DARBA DOKUMENTS “IETEKMES NOVĒRTĒJUMS”, kas pievienots dokumentam “Priekšlikumi Padomes direktīvai, Padomes īstenošanas regulai un Padomes regulai par PVN modernizāciju uzņēmumu pārrobežu e-komercijas darījumiem ar patērētājiem (B2C)”, https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (10)
                  
                        Priekšlikums PADOMES DIREKTĪVA, ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā,COM/2016/0757 final - 2016/0370 (CNS), https://eur-lex.europa.eu/legal-content/EN/TXT/?qid=1586260266830&uri=CELEX:52016PC0757
               
               
                  
                     (11)
                  
                        OV C , , . lpp.
               
               
                  
                     (12)
                  
                        OV C , , . lpp.
               
               
                  
                     (13)
                  
                        Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
               
               
                  
                     (14)
                  
                        Padomes Direktīva (ES) 2017/2455 (2017. gada 5. decembris), ar ko groza Direktīvu 2006/112/EK un Direktīvu 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (OV L 348, 29.12.2017., 7. lpp.).
               
               
                  
                     (15)
                  
                        Padomes Direktīva (ES) 2019/1995 (2019. gada 21. novembris), ar ko attiecībā uz noteikumiem par preču tālpārdošanu un konkrētām preču piegādēm iekšzemē groza Direktīvu 2006/112/EK (OV L 310, 2.12.2019., 1. lpp.).